Filipe kɨ̃ɨ̂ bu'ê sihari kurareta Saulo pe'e Jesuré ẽho peórãre “Naâre wẽhé pe'okã' sĩ'rimisa'”,
niîkɨ niîwĩ.
Kɨ̃ɨ̂ yã'âro weesére neê du'utíkɨ niîwĩ.
Tohô weégɨ wa'â,
sacerdotea wiôgɨre “Yɨ'ɨ̂re papéra Damascopɨ wa'aátehekãhasere dutirí pũrire apo basáya.
Tii pũríre Judeu masa neresé wi'serikãharã wiôrãpɨre wiagɨ́ti weé'.
Jesuré ẽho peórãre ɨmɨá,
numiâre no'ó yɨ'ɨ̂ boka ehárãre yẽ'ê,
miítigɨti a'ti maká Jerusalẽ́pɨ bu'îri da'rerí wi'ipɨ”,
niî sẽríkɨ niîwĩ.
Kɨ̃ɨ̂ teeré sẽrikã́ tɨ'ógɨ,
tii pũríre sacerdotea wiôgɨ kɨ̃ɨ̂re apo basákɨ niîwĩ.
Kɨ̃ɨ̂ tii pũríre o'ôo'ka be'ro Saulo ãpêrã me'ra Damasco wa'arí ma'apɨ wa'â wa'âkɨ niîwĩ.
Wa'â,
Damascopɨ ehâgɨti weerí kura wãkûtiro ɨ'mɨ̂sepɨ bɨpô ya'baró weeró noho kɨ̃ɨ̂ tiro asisté dihati,
ãyuró bo'rê yuua wa'âkaro niîwɨ.
Tohô wa'akã́,
kɨ̃ɨ yagɨ́ cavalo bu'ipɨ pesâmi'kɨ nukûkãpɨ bɨrɨ̂ diha wa'âkɨ niîwĩ.
Toopɨ́ kɨ̃ɨ̂ kũyarí kura ni'kɨ́ kɨ̃ɨ̂re uúkũkã tɨ'ókɨ niîwĩ.
Kɨ̃ɨ̂re a'tîro niîkɨ niîwĩ:
—Saulo,
de'ró weégɨ yɨ'ɨ̂re yã'âro weégɨ weetí?
niî sẽrí yã'akɨ niîwĩ.
Teeré tɨ'ó,
Saulo pe'e “Noa niîti mɨ'ɨ̂?”
niî yɨ'tíkɨ niîwĩ.
—Yɨ'ɨ̂ Jesu niî'.
Yɨ'ɨ̂reta yã'âro weégɨ weé'.
Yɨ'ɨ̂re tohô weégɨ mɨ'ɨ̂ basi pe'e yã'âro weégɨ weé'.
Wã'kâ nɨ'kaya.
Wa'âya makâpɨ.
Toopɨ́ mɨ'ɨ̂ ehakã́,
ni'kɨ́ werêgɨsami mɨ'ɨ̂ de'ró weeátehere,
niîkɨ niîwĩ Jesu.
Saulo me'ra wa'â'kãrã kẽ'ra naâ ɨpɨ́tɨ ɨkɨá,
uúkũ masitikãrã niîwã.
Kɨ̃ɨ̂ uúkũsere tɨ'ókãrã niîwã,
tɨ'órã pe'ea',
mehô Jesu pe'ere ĩ'yâtikãrã niîwã.
Be'ró Saulo wã'kâ nuha,
kɨ̃ɨ̂ kapêrire ĩ'yâ pãakɨ niîmiwĩ.
Neê bahú no'otikɨ niîwĩ.
Tohô weérã kɨ̃ɨ̂ me'ra wa'â'kãrã Damascopɨ kɨ̃ɨ̂re tɨ̃á wã'kakãrã niîwã.
Toopɨ́ kɨ̃ɨ̂ etâka be'ro i'tiá nɨmɨ neê kapêri ĩ'yâtikɨ niîwĩ.
Neê sĩ'rití,
neê ba'âtikɨ niîwĩ.
Damascopɨre Jesuré ẽho peógɨ Anania wamêtigɨ niîkɨ niîwĩ.
Saulore tohô wa'arí kurare Anania kãritímigɨ kẽ'esé weeró noho Jesu kɨ̃ɨ̂ pɨ'to a'tikã́ ĩ'yâkɨ niîwĩ.
Kɨ̃ɨ̂re “Anania”,
pisûkɨ niîwĩ.
—De'ró niîti,
yɨ'ɨ̂ wiôgɨ?
niî yɨ'tíkɨ niîwĩ Jesuré.
Kɨ̃ɨ̂ tohô niikã́,
Jesu kɨ̃ɨ̂re niîkɨ niîwĩ:
—Diakɨ̃hɨ́ wamêtiri ma'apɨ wa'âya.
Tií ma'a mɨ'ɨ̂ wa'aró Juda yaá wi'i niísa'.
Kɨ̃ɨ yaá wi'ipɨ sãhá,
ni'kɨ́ Tarso wamêtiri makakɨ̃hɨ Saulo wamêtigɨre sẽrí yã'aya.
Ni'kâroakã kɨ̃ɨ̂ yɨ'ɨ̂re sẽrígɨ weemí.
Yɨ'ɨ̂ kɨ̃ɨ̂re mehêpɨ mɨ'ɨ̂ tií wi'ipɨ sãháasere ĩ'yó tohapɨ.
Mɨ'ɨ̂ tií wi'ipɨ sãhá,
kɨ̃ɨ̂ dɨpôare yãa peoápɨ,
opâturi kɨ̃ɨ̂re kapêri ĩ'yâ dutigɨ taha.
Kẽ'esé weeró noho ĩ'yoápɨ kɨ̃ɨ́ kẽ'rare mɨ'ɨ̂re weeró nohota,
niîkɨ niîwĩ Jesu Ananiare.
Kɨ̃ɨ̂ tohô niikã́ tɨ'ógɨ,
“Yɨ'ɨ̂ wiôgɨ,
pãharã́ masá kiti wereáma kɨ̃ɨ̂ Jerusalẽ́pɨ niîgɨ mɨ'ɨ̂re ẽho peórãre yã'âro weé'kere.
A'ti maká kẽ'rare mɨ'ɨ̂re ẽho peórãre yẽ'êgɨ a'tîgɨta weeápɨ taha sacerdotea wiôrã naâ dutî o'ori pũri me'ra”,
niîkɨ niîwĩ Anania.
Tee kitíre tɨ'ó'kɨ niî tĩhagɨ,
Anania neê wa'â sĩ'ritimikɨ niîmiwĩ.
Jesu kɨ̃ɨ̂re niîkɨ niîwĩ:
—Wa'âya.
Yɨ'ɨ̂ kɨ̃ɨ̂re yee kitíre wereákɨhɨre besé tohapɨ.
Kɨ̃ɨ̂ apé di'takãharãpɨre Judeu masa niîtirãre,
naâ wiôrãre,
Judeu masa niirã́ kẽ'rare yee kitíre werê kusiagɨsami.
Teeré werêgɨ,
ɨpɨ́tɨ pi'etígɨsami.
Yɨ'ɨ̂ basi pe'e werêgɨti kɨ̃ɨ̂re,
niîkɨ niîwĩ Jesu Ananiare.
Kɨ̃ɨ̂ tohô niîka be'ropɨta Anania Juda yaá wi'ipɨ wa'âkɨ niîwĩ.
Toopɨ́ ehâ,
tií wi'ipɨ sãhá,
Saulore boka ehákɨ niîwĩ.
Kɨ̃ɨ̂ dɨpôapɨre yãa peó,
“Saulo,
mɨ'ɨ̂re yɨ'ɨ̂ akawerégɨre weeró noho ĩ'yâ'.
Jesu mɨ'ɨ̂re ma'âpɨ a'tikã́ bahuá'kɨ yɨ'ɨ̂re o'ôo'ami,
opâturi mɨ'ɨ̂ kapêri ĩ'yaáto niîgɨ taha.
‘Espírito Santo tutuasére kɨoáto’ niî o'ôo'ami”,
niî werêkɨ niîwĩ Saulore.
Kɨ̃ɨ̂ tohô niirí kura maatá kɨ̃ɨ̂ kapêripɨ wa'î nɨtɨri weeró noho bahusé wã'yá'ke bɨrɨ̂ste dihakaro niîwɨ.
Tohô wa'akã́,
ãyuró ĩ'yâkɨ niîwĩ too dɨpóropɨ kɨ̃ɨ̂ ĩ'yâ'karo weeró nohota taha.
Be'ró kɨ̃ɨ̂re wamê yeekãrã niîwã.
Naâ tohô weéka be'ropɨta ba'â,
kɨ̃ɨ̂ tutuasére kɨókɨ niîwĩ taha.
Toopɨ́re pehête nɨmɨriakã Jesuré ẽho peórã me'ra Damascopɨre tohá ni'ikɨ niîwĩ yuhûpɨ.